Elisabeth Arnold (RV), 1999-02-24:
Jeg vil gerne på Det Radikale Venstres vegne først og fremmest
takke ministeren for en fremsynet og god tale om forberedelserne til opfølgningskonferencen for kvindekonferencen i Beijing 1995, den opfølgningskonference, som er kommet i stand ikke mindst efter kraftigt pres fra dansk side.
Dernæst vil jeg også gerne sige tak til fru Pia
Man må sige, at der har været meget stor enighed og politisk korrekthed i ordførertalerne indtil nu, og vi er meget enige om at stemme også om det forslag til vedtagelse, som er fremsat her.
Men fru Pia Kjærsgaard udskiller sig på fornem vis fra den store hob og siger, at det er tidsspilde at tage til disse konferencer, det er spild af penge, det flytter ikke noget som helst, og det er ikke vores opgave at gå ud og deltage i sådan noget i den store verden.
Det giver mig jo anledning til at sige, at jeg synes præcis, at det er det, der er det vigtige, at vi tager ud i den store verden og hjælper kvinder, der er dårligere stillet end os. For 100 år siden, da min oldemor var med til at skabe og stifte Danske Kvinders Nationalråd, syntes hun også, det var for skrapt, at hun blev diskrimineret, hun ikke havde hverken stemmeret eller økonomisk råderum på samme måde som mænd.
Hun syntes, det var vigtigt at kæmpe for kvinders rettigheder.
Hun ville ikke have anet, at det overhovedet var muligt at komme frem til et stade, som vi har i dag, hvor der er 37 pct. kvinder i Folketinget, og hvor kvinder har fuldstændig økonomisk ligestilling i det danske samfund.
Det er vores pligt som borgere i et utrolig privilegeret samfund at gå ud og hjælpe de kvinder, som bliver undertrykt,
og som stadig væk ikke har de simpleste rettigheder
Tænk blot på kvinderne i Afghanistan, som end ikke kan få lov til at tage et arbejde, end ikke kan få lov til at tage til læge, fordi de så skal uden for hjemmets fire vægge.
Så det er i høj grad en forpligtelse, som vi er nødt til at tage på os, og som vi også gør med stor glæde.
Emnet for opfølgningskonferencen i år 2000 hedder ligestilling, udvikling og fred.
I virkeligheden kan man sige, at det repræsenterer en skala dækkende fra det mest basale behov til beskrivelse af de utopiske mål.
Fred er en forudsætning for så meget andet.
Det er en forudsætning for velstanden, en forudsætning for udvikling og også en forudsætning for at arbejde med ligestilling. Udvikling er vigtigt og nødvendigt for at komme videre både med uddannelse og med etablering af de netværk og de økonomiske mekanismer, som skal skaffe kvinderne større selvstændighed.
Og ligestilling er målet.
Nogle vil sige, at det er en utopi.
Når vi ser på vores egen udvikling i det danske samfund
må vi sige, at den utopi i allerhøjeste grad er opnåelig.
Det kræver selvfølgelig tid og hårdt arbejde, men det kan opnås.
Det, som jeg synes er vigtigst at tænke på i forbindelse med opfølgningskonferencen i år 2000, er at forsvare de vundne bastioner, det er at stå fast på de erklæringer og de vedtagelser, der kom frem efter kvindekonferencen i Beijing, og at sikre os, at der ikke bliver gjort anslag mod de landvindinger, der blev nået dér.
Der er desværre lande, hvor der stadig væk hersker fuldstændig ubeskrivelig dårlige forhold for kvinderne.
Jeg har nævnt Afghanistan, man kan også tænke på Iran, hvor stening stadig væk er en straf, der anvendes over for kvinder.
Det Radikale Venstre ønsker, at vi får en styrkelse af det internationale kvindearbejde, at vi får hjælp til udvikling gennem den ulandsbistand, vi giver, at vi får hjælp til, at vi hjælper kvinder til at blive selvstændige mennesker ved at sikre dem en uddannelse og økonomisk selvstændighed, og at vi sikrer dem mod at blive handlet med.
Derfor støtter vi også de initiativer, der er på internationalt plan for at hæmme, for at modvirke handel med kvinder, og vi ønsker at arbejde for hjælp til selvhjælp, dvs. også støtte til de frivillige organisationer, som kvinderne selv danner, og også dem, der er på internationalt plan, og som har til formål at hjælpe kvindeorganisationer i andre lande.
Alle disse elementer er indeholdt i forslaget til vedtagelse, og derfor støtter Det Radikale Venstre det.